
Tallitonttu Väinämö oli asunut Kotikunnaalla


kauemmin kuin kukaan jaksoi muistaa.


Hän oli huolehtinut tilan eläimistä jo silloin, kun


navetassa vielä asui lehmiä, possu sikolätissä, tallissa


hevosia ja lampaita, ja tuvassa vilisi iloinen parvi lapsia.


Nyt ei ollut vuosiin ollut enää lehmiä lypsettävänä eikä


possuja syötettävänä, ja pitkän aikaa tallirakennukset


olivat olleet aivan tyhjillään. Lapset olivat kasvaneet


aikuisiksi ajat sitten ja muuttaneet pois.


Väinämö istui navetan ylisillä miettien, oliko enää


tallitonttu ollenkaan, kun eläimiäkään ei ollut.


Juuri, kun Väinämö harkitsi lähtevänsä etsiskelemään


uutta työtä lähiseudulta, taloon muutti uusi perhe,


ja Kotikunnas täyttyi jälleen elämästä.


Kolme tyttöä vanhempineen ja parvi kanoja toivat


mukanaan uutta toivoa.


Väinämöllä oli taas jotain, mistä huolehtia!

Meni kuitenkin aikaa, ennen kuin perhe alkoi


epäillä tontun olemassaoloa. Kanojen vedet oli toisinaan


vaihdettu varhain aamulla ennen kuin kukaan oli herännyt,


ja joskus ylisiltä kuului tömähdyksiä, kun Väinämö


liikkui siellä. Äiti näki silloin tällöin vilahtavan hiippalakin,


mutta Väinämö ei koskaan tullut juttelemaan.


Hän oli ujo ja viihtyi omissa oloissaan, mutta nautti


eläinten hoitamisesta. Perheen tytöt – Aava, Mai ja Marie –


yrittivät kyllä löytää tontun, mutta Väinämö oli aina


nopeampi ja livahti piiloon.


Eräänä kesäisenä päivänä Väinämö kurkki kummissaan


navetan seinänraosta, kun Kotikunnaalle saapui neljä


kerrassaan kummallisen näköistä eläintä.

